

 **מילים לשבת**

**ערב שבת, ח' בטבת תש"ע, 25 בדצמבר 2009**

 **שלום לחברות ולחברים,**

 **מפה חדשה – מצב ישן**

"מפת העדיפות הלאומית" החדשה מקבלת, בתחומים מסוימים, את תביעתנו להכליל את הישובים העורפיים שלנו ברשימת מקבלי ההקלות. כך ראוי שיקרה למי שמרכזיו מצויים בלב קו העימות. המפה החדשה נוגעת לחינוך, דיור, תעסוקה ותשתיות הנדסה. משמעויותיה – עדיין לא ברורות.

איפול כבד מוטל על רמת ההקלות בתחומי מיסים שינתנו בשנת 2010.

במקביל, נשלמות ההכנות לתרגיל החירום הגדול שנקיים במועצה ובישובים ב 4-5 בינואר...

**התקשורת צודקת**

עשרות משפחות של בנים התכנסו בשבת ב"גרין פאב" בניר עם. מנהלי הקבוץ וצוות הצמיחה הדמוגרפית, שפעלו בחודשים האחרונים יחד עם אנשי המועצה, הציגו את התוכניות לקליטת חברים בעצמאות כלכלית, בעיקר בנים. הנקלטים החדשים יוכלו לבנות בית על שטח של דונם (!) באזור שמחוץ לחצר הנוכחית, לשפץ מבנה קיים או לבנות בית חדש בשטח המחנה.

נכון, מפגשים כאלו הם עניין שבשגרה בתנועה הקיבוצית וגם בשער הנגב. אבל, מה שקורה בניר עם הוא העדות הטובה ביותר שהבאז התקשורתי על כך שקורה משהו טוב בדרום החם הוא אמת לאמיתה.

**תודה ויצ"ו**

הנהלת ויצ"ו העולמית והישראלית ביקרה אותנו וביחד עימם חגגנו את תרומת ארגון הנשים שוחרות הטוב לרווחת המורים והמורות ביסודי ובתיכון.

בזכותם רכשנו ריהוט וציוד מפנק לחדרי המורים המרכזיים. ביסודי ציידנו גם את פינות המורים במבנים השכבתיים.

**לוחות חכמים, מורות מתוחכמות**

במהלך חופשת החנוכה הותקנו "לוחות חכמים" בבית הספר היסודי – בכיתות האם (ב' – ו') ובמעבדת מדעים. טכנולוגית העל דורשת תקופת הטמעה, הסתגלות ולמידה. הצוות החינוכי מסתער על אתגר ההיי טק במרץ רב.

**איפה הילד?**

תתחילו עם הכתבה הבאה: <http://www.mako.co.il/news-israel/education/Article-7ef6b75f0cb1521004.htm>

ביום שישי האחרון התכנסו במתנ"ס 60 מחנכים וממלאי תפקיד מהישובים ומהמועצה במטרה להבין עד כמה חמורה תופעת ההתנהגויות המסוכנות וכיצד עלינו להגיב.

למעלה מ 30 שנה אני עובד עם בני נוער ולא הייתה שנה בה לא קיטרנו על כך שהמצב קשה...

בסיום המפגש הסכמנו שהמציאות הקיימת מאתגרת במיוחד עקב שילוב בעייתי של החלשת הסמכות ההורית, עולם של ערכים אינדיווידואליים וטכנולוגיות תקשורת שמייצרות עולמות נסתרים של נערים ונערות.

הורים, "יום הסטלה" ב 3.1 הוא רק דוגמית למשימה החינוכית – קהילתית שעומדת בפנינו. אל תהססו לשמור על ילדיכם.

**פירות הקרן**

גרשוני היה ח"כ וחבר ניר עם, ממייסדי הקבוץ ומעמודי התווך של האזור שנפטר בשנות השבעים. לשמחתנו, העמותה על שמו השכילה לגייס בדור הקודם קרן נאה, שפירותיה מושקעים מדי שנה ביוצרים תושבי האזור. בחנוכה התכנסנו במתנ"ס בכדי להעניק את המלגות לשנה זו.

העיפו מבט בקישור הבא: <http://www.sng.org.il/meida2/newsletter-09/keren-girshuni-09.pdf>

תודה להנהלת הקרן, כבוד לדור המייסדים.

**נחשוני יכיני**

בשנה האחרונה פועל תלמוד תורה עם ה"מורי" המסורתי עבור נכדי עולי תימן שבאזורנו. לא תאמינו, אבל בין התלמידים ראינו גם אשכנזים לבנבנים שיונקים בהתלהבות את חוכמת תימן....

לצד רבני המגזר הפלגתי בשבחי הפעולה: "אשריכם, יוצאי תימן אשר בשערי הנגב, בשדותיו ובמרחביו, על כי לקחתם מורשת אבותיכם בידיכם וסללתם נתיב חדש – ישן, ללמד בו את בני ישראל סבא את חוכמת קדם. מי ייתן, ותפוצות ישראל כולם ישכילו למצוא את האיזון הנכון בין המכנה המשותף לשבטים כולם לבין שמירת הערך הסגולי של עדתם - הם."

**העדפה מתקנת**

המתנ"ס ארח השבוע עוד טקס מרגש: חברת "מכתשים אגן" מקבוצת IDB העניקה מלגות לסטודנטים מצטיינים יוצאי אתיופיה לזכרו של ילאו יסמאו ז"ל, בוגר כפר הסטודנטים איבים שנפל, כלוחם, במלחמת לבנון השנייה.

הטקס פתח לנו הזדמנות להכיר את עמותת "עולים ביחד" שעוסקת בקליטה לעבודה של אקדמאים יוצאי אתיופיה. [http://www.olim-beyahad.org.il /](http://www.olim-beyahad.org.il)

למבקשים לעבור לעשייה: אדוה הדר, 052-6033436.

**נפלה עטרת ראשנו**

השבוע נפטר ברוך (בוקל) רזניק בשנת חייו ה 95. הוא היה איש של שלמויות משלימות:

ציוני וסוציאליסט, יהודי לאומי ורודף שלום, ארגנטינאי שדבק בעברית ובתרבות הישראלית, חבר קבוץ, איש האזור שניהל את קריית החינוך ופעיל בתנועה הקיבוצית (מחלקת קליטה, שתי שליחויות לארגנטינה), חקלאי משדות מוזסוויל (חורש התלם הראשון במפלסים ) ואיש הגות (כתב יותר ספרים מכל חברי מפלסים גם יחד),

איש משק מרכזי בעל נשמה קהילתית, איש חזק ויפה עם נשמה רכה וצנועה, ממייסדי מפלסים שתמך בהקמת השכונה הקהילתית, איש רציני, מנתח המציאות בחריפות שאהב לחייך ולצחוק, אדם מבוגר עם רוח צעירה וסבר פנים יפות לכל.

אני מתפלל שנהיה ראויים למורשתו. שלום חבר, שלום שכן.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il)